Het jy geweet jy is ’n geskenk uit God se hand? Die Here wil graag elkeen van ons gebruik om ander te dien en daarom gee Hy aan elkeen wat glo gawes. Jy het nie jou gawes van God gekry vir jou eie bevrediging nie, maar om ander daarmee te dien. As jy nie aktief op soek is hoe om ander met jou gawes te dien nie, gaan ander nie kry wat hulle nodig het vir hul groei en dienswerk nie.
Luister vandag na God wat sê:
Daar is ’n verskeidenheid van genadegawes, maar dit is dieselfde Gees wat dit gee; daar is ’n verskeidenheid van bedieninge, maar dit is dieselfde Here wat die opdrag gee; daar is ’n verskeidenheid van kragtige werkinge, maar dit is dieselfde God wat alles in almal tot stand bring (1 Korintiërs 12:4-7).
Watter geleenthede is daar vir jou om jou gawes as geskenk aan ander te gee?
Jou klank is nodig in God se lied
​Musiek bestaan uit verskillende note:
Dit is net soos met lewelose instrumente wat ’n klank afgee, soos ’n fluit of ’n siter. As daar nie klankverskille is nie, hoe sal ’n mens weet wat op die fluit of die siter gespeel word? (1 Korintiërs 14:7)
Jy het verskillende note nodig om die eenheid van ’n lied te vorm. Net so gee die Here vir sy kinders verskillende gawes om mekaar te dien. Ons vorm immers saam die simfonie van Christus. Soos wat jy ander nodig het, het ander jou nodig. Dit is deur mekaar te dien dat ons saam in die Here groei. Jesus het self gesê:
Om te gee, maak ’n mens gelukkiger as om te ontvang (Handelinge 20:35).
Gebed verseker vrede
Eerlike gesprekvoering is nodig vir enige verhouding om te groei. Ook ons verhouding met God. Gebed is daarom om God self teë te kom. Angs, vrees en stres is deel van baie mense se daaglikse lewe. Tussen oorlaaide skedules en vol programme vind jy dalk min rus. Die goeie nuus is dat die Here Jesus jou behoeftes ken en weet wat vir jou goed is. Dit beteken jy kan Hom met ’n oop gemoed nader, want Hy blus die vuur van angs.
Luister as God vandag vir jou sê:
Moet oor niks besorg wees nie, maar maak in alles julle begeertes deur gebed en smeking en met danksegging aan God bekend. En die vrede van God wat alle verstand te bowe gaan, sal oor julle harte en gedagtes die wag hou in Christus Jesus (Filippense 4:6-8).